FI Euroopan unionin virallinen lehti C 39/10

Tiivistelmä komission päätöksestä,

annettu 16 päivänä kesäkuuta 2017,

Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan mukaisesta menettelystä annetun päätöksen C(2014) 9295 final muuttamisesta

(Asia AT.39780 – Kirjekuoret)

(tiedoksiannettu numerolla C(2017) 4112 final)

(Ainoastaan englanninkielinen teksti on todistusvoimainen)

(2018/C 39/06)

Komissio antoi 16. kesäkuuta 2017 päätöksen Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan mukaisesta menettelystä annetun päätöksen muuttamisesta. Komissio julkaisee osapuolten nimet ja päätöksen olennaisen sisällön sekä mahdollisesti määrättävät seuraamukset neuvoston asetuksen (EY) N:o 1/2003 (1) 30 artiklan säännösten mukaisesti. Se ottaa huomioon yritysten oikeutetut edut sen suhteen, ettei niiden liikesalaisuuksia paljasteta.

1. JOHDANTO

(1) Päätös koskee Euroopan unionin toiminnasta tehdyn sopimuksen, jäljempänä ’SEUT-sopimus’, 101 artiklan ja ETA-sopimuksen 53 artiklan yhtenä kokonaisuutena pidettävää jatkettua rikkomista.

(2) Rikkominen koskee valikoimaan/tuoteluetteloon sisältyviä kirjekuoria ja kaikenmuotoisia, -värisiä ja -kokoisia painettuja erityiskirjekuoria (kaupalliset ja/tai kustomoidut). Vakiomuotoiset / tuoteluetteloon sisältyvät kirjekuoret ovat erikokoisia kirjekuoria, joita ei ole painettu (varustettu tuotemerkillä / kaupan omalla tuotemerkillä) ja jotka yleensä hankitaan irtotavarana valmistajien tuoteluettelojen perusteella. Painetut erityiskirjekuoret (kaupalliset ja/tai kustomoidut) suunnitellaan ja valmistetaan asiakkaiden vaatimusten mukaisesti.

2. ASIAN KUVAUS

2.1 Menettely

(3) Tutkimus aloitettiin viran puolesta eräältä tietolähteeltä saatujen tietojen perusteella. Tarkastusten jälkeen useat yritykset, muun muassa Tompla (nykyisin Printeos), pyysivät sakon alentamista sakoista vapauttamista ja sakkojen lieventämistä koskevan tiedonannon nojalla.

(4) Sovintoneuvottelut käytiin kunkin osapuolen ja komission välillä tammikuun ja lokakuun välisenä aikana vuonna 2014. Kaikki osapuolet toimittivat marraskuussa 2014 komissiolle pyynnön asian sopimisesta asetuksen (EY) N:o 773/2004 (2) mukaisesti.

(5) Komissio antoi väitetiedoksiannon 18. marraskuuta 2014. Sovintomenettelyn mukaisesti osapuolet vastasivat välittömästi tämän jälkeen, että väitetiedoksianto oli niiden sovintoehdotusten mukainen.

(6) Komissio määräsi joulukuussa 2014 sakot, joiden yhteismäärä oli 19 485 000 euroa, viidelle yritykselle, mukaan lukien 4 729 000 euron sakot viidelle Printeos-konserniin kuuluvalle oikeushenkilölle (Printeos SA, Tompla Sobre Expres SL, Tompla Scandinavia AB, Tompla France SARL ja Tompla Druckerzeugnisse Vertriebs GmbH, aikaisemmin yhdessä ’Tompla’, nykyisin ’Printeos’) (3).

(7) Vuoden 2014 päätös annettiin asetuksen (EY) N:o 773/2004 10 a artiklan ja sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon (4) (jäljempänä ’sovintomenettelytiedonanto’) mukaisen sovintomenettelyn puitteissa.

(8) Printeosin valitettua sille määrätystä sakosta unionin yleinen tuomioistuin antoi joulukuussa 2016 tuomion (5), jossa se kumosi Printeosin sakon, koska sakon määrän laskemista ei ollut perusteltu riittävästi.

(9) Tuomion täytäntöön panemiseksi komissio ilmoitti 29. maaliskuuta 2017 päivätyllä kirjeellä (6) Printeosille aikovansa antaa uuden päätöksen sakon määräämiseksi. Printeos vastasi 17. huhtikuuta 2017 edellä mainittuun kirjeeseen (7) ja esitti perustelut sille, miksi yritys katsoi, että komissio ei saa antaa toista päätöstä.

(10) Koska vuoden 2014 päätöksessä määrätyn sakon kumoaminen ei vaikuttanut rikkomisen toteamiseen vuoden 2014 päätöksessä eikä valmistelevien toimien laillisuuteen, komissio jatkoi menettelyä siinä määrin kuin ja siitä kohdasta, jossa lainvastaisuus oli tapahtunut, eli siltä osin kuin oli kyse vuoden 2014 päätöksessä määrätystä sakosta, joka oli mitätöity puutteellisten perustelujen vuoksi.

(11) Kilpailunrajoituksia ja määräävää markkina-asemaa käsittelevä neuvoa-antava komitea antoi 30. toukokuuta 2017 päätöksestä myönteisen lausunnon. Kuulemismenettelystä vastaava neuvonantaja antoi 9. kesäkuuta 2017 kertomuksen, jossa yhdytään komission arvioon Printeosin esittämistä väitteistä.

(12) Komissio antoi päätöksen 16. kesäkuuta 2017.

(13) Tuomion mukaisesti päätöksessä annetaan lisätietoja tosiseikoista, jotka otettiin huomioon vuoden 2014 päätöksessä, ja selitetään tarkemmin menetelmää, jota sovellettiin komission suuntaviivojen 37 kohdan nojalla sakon perusmäärän mukauttamiseksi. Päätöksessä vahvistetaan myös komission arvio Printeosin 17. huhtikuuta 2017 päivätyssä kirjeessä esittämistä väitteistä ja määrätään sama sakko kuin vuoden 2014 päätöksessä osallistumisesta vuoden 2014 päätöksen 1 artiklassa todettuun kilpailusääntöjen rikkomiseen.

2.2 Yritykset, joille päätös on osoitettu, ja rikkomisen kesto

(14) Tämä päätös on osoitettu viidelle Printeos-konsernin oikeushenkilölle: PRINTEOS SA, PRINTEOS CARTERA INDUSTRIAL SL (aikaisemmin TOMPLA SOBRE EXPRES SL), TOMPLA SCANDINAVIA AB, TOMPLA FRANCE SARL ja TOMPLA DRUCKERZEUGNISSE VERTRIEBS GMBH.

(15) Kuten vuoden 2014 päätöksessä todettiin, Printeos rikkoi perussopimuksen 101 artiklaa ja ETA-sopimuksen 53 artiklaa osallistumalla paperikirjekuorien tarjontaan liittyviin kilpailunvastaisiin käytäntöihin 8. lokakuuta 2003 ja 22. huhtikuuta 2008 välisenä aikana.

2.3 Yhteenveto rikkomisesta

(16) Rikkominen on kuvattu vuoden 2014 päätöksessä. Kyseisessä päätöksessä esitetyn rikkomista koskevan kuvauksen mukaisesti rikkominen muodostui valikoimaan/tuoteluetteloon sisältyvien kirjekuorien (8) ja painettujen erityiskirjekuorien (kaupalliset ja/tai kustomoidut) (9) hintojen yhteensovittamisesta, asiakkaiden jakamisesta ja kaupallisesti arkaluonteisten tietojen vaihtamisesta. Tämä yhtenä kokonaisuutena pidettävä jatkuva rikkominen kattoi Norjan, Ranskan, Ruotsin, Saksan, Tanskan ja Yhdistyneen kuningaskunnan.

2.4 Korjaustoimenpiteet

(17) Päätöksessä sovelletaan sakkoja koskevia suuntaviivoja (10) vuodelta 2006, ja siinä määrätään sakkoja viidelle edellä 2.2 kohdassa luetellulle Printeos-konserniin kuuluvalle oikeushenkilölle.

2.4.1 Sakon perusmäärä

(18) Määrittäessään sakkojen määrää komissio otti huomioon yritysten valikoimaan/tuoteluetteloon sisältyvien kirjekuorten ja painettujen erityiskirjekuorten myynnin määrän viimeisenä kartellin päättymistä edeltävänä täytenä tilivuonna, sen, että hintojen koordinointi kuuluu vakavimpiin kilpailunrajoituksiin, ja kartellin keston. Sakkojen määrää korotettiin, jotta estettäisiin yrityksiä harjoittamasta hintojen koordinointia tulevaisuudessa.

2.4.2 Perusmäärään tehtävät mukautukset

(19) Komissio katsoi, että asiaan ei liity raskauttavia seikkoja.

2.4.3 Mukautetun perusmäärän mukautukset

(20) Sakko lasketaan samojen tekijöiden perusteella, joita käytettiin vuoden 2014 päätöksessä alkuperäisen sakon määrittämiseksi. Ottaen huomioon asian erityiset olosuhteet komissio on käyttänyt harkintavaltaansa sakkoja koskevien vuoden 2006 suuntaviivojen 37 kohdan mukaisesti ja mukauttanut sakkoa siten, että otetaan huomioon kyseisen tuotteen myynnin osuus koko liikevaihdosta ja osapuolten väliset erot niiden osallistumisessa kilpailusääntöjen rikkomiseen. Tämä tarkoittaa sitä, että Printeos hyötyy sakkoja koskevien suuntaviivojen 37 artiklan mukaisesta harkinnanvaraisesta alennuksesta, joka myönnettiin kaikille, joille vuoden 2014 päätös oli osoitettu.

(21) Sakko pysyy sen vaihteluvälin rajoissa, joka ilmoitettiin ja jonka Printeos hyväksyi sovintomenettelyn yhteydessä. Se ei ylitä 10:tä prosenttia Printeosin kokonaisliikevaihdosta vuonna 2015 tai sen arvioidusta kokonaisliikevaihdosta vuonna 2016.

2.4.4 Liikevaihtoon sovellettava 10 prosentin yläraja

(22) Tässä tapauksessa sakko ei ylitä 10:tä prosenttia Printeosin kokonaisliikevaihdosta vuonna 2015 tai sen arvioidusta liikevaihdosta vuonna 2016.

2.4.5 Sakoista vapauttamisesta ja sakkojen lieventämisestä vuonna 2006 annetun tiedonannon soveltaminen

(23) Komissio myönsi Printeosille 50 prosentin alennuksen.

2.4.6 Sovintomenettelyä koskevan tiedonannon soveltaminen

(24) Sovintomenettelyä koskevan tiedonannon soveltamisen johdosta sakkoja alennettiin Printeosin osalta 10 prosenttia.

3. PÄÄTELMÄT

(25) Asetuksen (EY) N:o 1/2003 23 artiklan 2 kohdan nojalla määrättiin seuraava sakko: PRINTEOS SA, PRINTEOS CARTERA INDUSTRIAL SL (aikaisemmin TOMPLA SOBRE EXPRES SL), TOMPLA SCANDINAVIA AB, TOMPLA FRANCE SARL ja TOMPLA DRUCKERZEUGNISSE VERTRIEBS GMBH, yhteisvastuullisesti: 4 729 000 euroa.

(1) EYVL L 1, 4.1.2003, s. 1. Asetus sellaisena kuin se on muutettuna asetuksella (EY) N:o 411/2004 (EUVL L 68, 6.3.2004, s.1).

(2) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(3) Tompla Sobre Expres S.L:n nimi muutettiin 15. heinäkuuta 2015, ja siitä tuli Printeos Cartera Industrial SL.

(4) EUVL C 167, 2.7.2008, s. 1.

(5) Asia T-95/15, Printeos, SA ym. v. Euroopan komissio, EU:T:2016:722.

(6) Kirje 29. maaliskuuta 2017, viite *D/2017/022104 COMP/G-2/MJ/dlj.

(7) Printeos oli jo 3. maaliskuuta 2017 päivätyllä kirjeellä ilmoittanut komission yksiköille katsovansa, että komissio ei voi tehdä toista päätöstä samojen tosiseikkojen pohjalta samoja yrityksiä vastaan, koska tämä rikkoisi sen ne bis in idem -periaatetta koskevaa perusoikeutta, joka on taattu Euroopan unionin perusoikeuskirjan 50 artiklassa ja Euroopan ihmisoikeussopimuksen pöytäkirjassa N:o 7 olevan 4 artiklan 1 kohdassa.

(8) Vakiomuotoiset, tekstittömät kirjekuoret voidaan valita valmistajan vakiotuoteluettelosta ja ostaa suoraan hyllyltä suurina määrinä.

(9) Painetut erityiskirjekuoret (kaupalliset ja/tai kustomoidut) suunnitellaan ja valmistetaan asiakkaiden vaatimusten mukaisesti. Niitä käytetään suoramainonnassa ja myös laskujen, tiliotteiden jne. lähettämisessä.

(10) EUVL C 210, 1.9.2006, s. 2.